Tarybos reglamentas (EEB) Nr. 1605/91
1991 m. birželio 10 d.
iš dalies keičiantis Reglamentą (EEB) Nr. 1784/77 dėl apynių sertifikavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Reglamentą (EEB) Nr. 1696/71 dėl bendro apynių rinkos organizavimo [1] su paskutiniais pakeitimais, padarytais Reglamentu (EEB) Nr. 3577/90 [2], ir ypač į jo 2 straipsnio 4 dalį,
atsižvelgdama į Komisijos pasiūlymą,
kadangi Reglamente (EEB) Nr. 1784/77 [3] su paskutiniais pakeitimais, padarytais Reglamentu (EEB) Nr. 2039/85 [4], nurodytos aplinkybės, kurioms esant apyniai gali būti perdirbami į apynių produktus;
kadangi praktikoje, atsižvelgiant į technikos pažangą, ne tik apynių spurgai naudojami iš apynių gaunamiems produktams gaminti, bet taip pat ir apynių produktai; kadangi norint atsižvelgti į technikos vystymąsi ir vadybos praktiką, nuorodas dėl apynių perdirbimo, esančias Reglamente (EEB) Nr. 1784/77 reikėtų pataisyti taip, kad apynių produktus būtų galima naudoti tolimesniam perdirbimui,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1784/77 iš dalies keičiamas taip:
1. 7 straipsnyje žodžių junginys "Bendrijoje sertifikuoti apyniai" keičiamas terminu "Bendrijoje sertifikuoti apyniai, iš jų paruošti sertifikuoti apynių produktai".
2. 8 straipsnio 3 dalis pakeičiama taip:
"3. Tačiau sertifikuoti apyniai išauginti Bendrijoje ir iš jų paruošti sertifikuoti produktai, iš to paties derliaus, bet skirtingų veislių bei iš skirtingų auginimo vietovių, gali būti maišomi gaminant miltelius bei ekstraktus, jei prie jų pridedamame sertifikate nurodoma:
a) naudotos veislės, auginimo vietovės ir derliaus metai;
b) kiekvienos mišiniui naudotos veislės svoris procentais; jei apynių produktų gamybai buvo naudoti apynių produktai kartu su apynių spurgais, arba jei buvo naudoti skirtingi apynių produktai, kiekvienos veislės svoris procentais, remiantis apynių spurgų kiekiu, kuris buvo naudotas įdedamų produktų paruošimui;
c) sertifikatų, išduotų naudotiems apyniams, referenciniai numeriai."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1991 m. birželio 10 d.